ET Euroopa Liidu Teataja C 254/12

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2008/C 254/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

MUUDATUSTAOTLUS

NÕUKOGU MÄÄRUS (EÜ) nr 510/2006

Muudatustaotlus vastavalt artiklile 9 ja artikli 17 lõikele 2

„KÖLSCH”

EÜ nr DE/PGI/117/0655/10.05.2004

KPN ( ) KGT ( X )

Taotletav(ad) muudatus(ed)

Spetsifikaadi osa:

Toote nimetus Toote kirjeldus Geograafiline piirkond Päritolutõend Tootmismeetod Seos piirkonnaga Märgistus Riiklikud nõuded

Muudatus(ed):

Kirjeldus: Hele, tugevalt käärinud, humalane, selge, pinnakääritusega õlu, mis on toodetud vastavalt ühtsetele kvaliteedinõuetele:

— väikese alkoholisisaldusega Kölsch: 2,1–2,8 mahuprotsenti;

— alkoholivaba Kölsch: < 0,5 mahuprotsenti.

Väikese alkoholisisaldusega ja alkoholivabad Kölschi-õlled vastavad punktides 1–6 esitatud kvaliteedinõuetele.

Selgitus: Seni tekitas segadust asjaolu, et kõik tootjad olid Kölschi-õllede puhul punktides 1–6 osutatud kvaliteedinõuete kohta esitanud keskmised näitajad osaliselt ilma lubatud hälveteta. See asendatakse andmetega sellise väärtusspektri kohta, mida kohandatakse tehniliste asjaoludega ja/või tarbija maitse arenguga.

Väikese alkoholisisaldusega ja alkoholivabade, üksnes Kölschi-õllede tootjate toodetud Kölschi-õllede puhul eraldatakse läbikäärinud valmis Kölschi-õllest seejärel alkohol kas osaliselt või täielikult, kusjuures kõik muud koostisosad jäävad samaks, st kohaldatakse jätkuvalt kvaliteedinõuded 1–6. „Kergem” maitse on üksnes hilisemast alkoholivähendamisest tingitud. Ka väikese alkoholisisaldusega ja alkoholivabad õlled on täisõlled. Kõnealused õlled olid tänu tarbijate huvile olemas juba enne 26. jaanuari 1994, see jäi registreerimisel vaid juhuslikult mainimata. Kölschi-õllede maine on kõrge ka väikese alkoholisisaldusega ja alkoholivabade õllede puhul.

Geograafiline piirkond: Kölni linnapiirkond ning Kölni ümbruskonnas asuvad Bedburg, Bonn, Brühl, Dormagen, Frechen, Leverkusen, Monheim, Wiehl.

Selgitus: Viide praegu Kölschi õlut tootvate pruulikodade geograafilisele asukohale jäetakse välja. Geograafilise piirkonna kirjeldus kui selline jääb muutmata.

Päritolutõend: Kõikide ostudokumentide kaudu (nagu tellimiskviitungid, kättetoimetamisteatised, saatedokumendid, tarnijate ja klientide arved), mis on koostatud paberkandjatel ja/või arvutifailidena, registreeritakse kõikide toorainete (pruulimislinnaste (odra- ja/või nisulinnased), jahvatatud või graanuliteks pressitud humala või humalaekstrakti, pruulimisvee, pinnakäärituseks kasutatava pärmi) vahetud tarnijad ja vahetud tööstuslikud ostjad, kes sel viisil on vajaduse korral kindlaks tehtavad. Villimisel võetakse igast partiist või kaubasaadetisest näidised, millel on andmed tootjafirma ning iga müügiühiku partii või kaubasaadetise numbri kohta.

Selgitus: Rubriigi „Päritolutõend” senine kirjeldus võetakse muutmatult üle rubriiki „Seos geograafilise piirkonnaga”. Nüüdsest kirjeldatakse rubriigis „Päritolutõend” meetmeid Kõlschi-õlle valmistoodangu jälgitavuseks geograafilises piirkonnas asuva tootmiskohani.

Tootmismeetod: Toodetakse vastavalt Saksa õllepuhtuse seadusele (Reinheitsgebot) pinnakäärituse puhaskulutuurpärmi kasutamisega.

Kõiki Kölschi-õllesid, ka väikese alkoholisisaldusega ja alkoholivabasid, on alati pruulitud vastavalt Saksa õllepuhtuse seadusele. Vastavalt sellele kasutatakse toorainetena vaid pruulimislinnaseid (odra- ja/või nisulinnased), humalaid, pruulimisvett ja pinnakäärituse pärmi. Tarnijatelt saadakse pruulimislinnaseid ja humalaid, osaliselt ka pruulimisvett (kui tootjal seda endal ei ole), harvemini ka pinnakäärituse puhaskulutuurpärmi, kui geograafilise piirkonna pruulikoda ise ei ole pärmiseeni kunagi aretanud.

Pruulimislinnased ladustatakse vastuvõtmise järel linnasehoidlates. Seejärel jahvatatakse hoidlates säilitatud linnased linnaseveskis. Pärast jahvatamist segatakse linnasejahu veega (mis võib olla pärit ka väljaspool geograafilist piirkonda asuvatest allikatest), et linnaseterades sisalduv tärklis saaks meskimise käigus ensüümide abil laguneda. Pärast meskimist toimuva selitusprotsessi käigus saadakse virre. Virdele lisatakse humalad ja segu keedetakse. Seejuures tekkivad koagulaadid eraldatakse virdeselitusprotsessi käigus ja tuline virre jahutatakse soojusvaheti abil. Jahutatud virdesse pihustatakse pinnakäärituse pärmi, seejärel segu õhutatakse ja juhitakse kääritustanki. Kääritustangis kääritatakse pinnakäärituse pärmiga pruulimise käigus saadud süsivesikud alkoholiks ja süsinikdioksiidiks. Pinnakäärituse pärm sadestub helvestena ja tõuseb virde pinnale. Saadud toorõlu jahutatakse, lastakse sel valmida ja filtreeritakse. Filtreeritud õlut hoitakse rõhu all olevates tankides ning villitakse ka sellistes ettevõtetes, mis asuvad väljaspool geograafilist piirkonda.

Väikese alkoholisisaldusega ja alkoholivabade Kölschi-õllede puhul vähendatakse läbikäärinud valmis õlle alkoholisisaldust eriti vaakumdestilleerimise, aurustumise või pöördosmoosi teel poolenisti läbilaskva membraani või dialüüsi abil. Kõik need protsessid toimuvad samuti geograafilises piirkonnas.

Selgitus: Tootmismeetodi üksikuid etappe kirjeldatakse nüüdsest geograafilise piirkonnaga seoses eraldi nii, nagu seda on tehtud Nordrhein-Westfaleni toitumisteaduse ja jahiküsimuste piirkondlikule ametile (Landesamt für Ernährungswirtschaft und Jagd Nordrhein-Westfalen) 19. mail 2004 esitatud kokkuvõttes. Seni esitatud andmed üksikute kvaliteedinõuete kohta on nüüd üle viidud rubriiki „Kirjeldus”, kusjuures keskmised näitajad on osaliselt asendatud jätkatud väärtusspektri andmetega.

KOKKUVÕTE

NÕUKOGU MÄÄRUS (EÜ) nr 510/2006

„KÖLSCH”

EÜ nr DE/PGI/117/0655/10.05.2004

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus

Nimi: Bundesministerium der Justiz Aadress: Mohrenstraße 37 D-10117 Berlin (Postanschrift: D-11015 Berlin) Telefon: (49-18) 885 80-0 või (49-30) 20 25-70 Faks: (49-18) 885 80-95 25 või (49-30) 20 25-95 25 E-post: matzner-an@bmj.bund.de

2. Taotlejate rühm

Nimi: Kölner Brauerei-Verband e.V. Aadress: Lungengasse 48-50 D-50676 Köln Telefon: (49-221) 240 38 28 Faks: (49-221) 921 80 19 E-post: — Koosseis: Tootjad/töötlejad ( X ) muud ( )

3. Toote liik

Klass: 2.1, õlu

4. Spetsifikaat

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi: „Kölsch”

4.2. Kirjeldus: Hele, tugevalt käärinud, humalane, selge, pinnakääritusega õlu, mis on toodetud vastavalt ühtsetele kvaliteedinõuetele:

— väikese alkoholisisaldusega Kölsch: 2,1–2,8 mahuprotsenti;

— alkoholivaba Kölsch: < 0,5 mahuprotsenti.

Väikese alkoholisisaldusega ja alkoholivabad Kölschi-õlled vastavad punktides 1–6 esitatud kvaliteedinõuetele.

4.3. Geograafiline piirkond: Kölni linnapiirkond ning Kölni ümbruskonnas asuvad Bedburg, Bonn, Brühl, Dormagen, Frechen, Leverkusen, Monheim, Wiehl.

4.4. Päritolutõend: Kõikide ostudokumentide kaudu (nagu tellimiskviitungid, kättetoimetamisteatised, saatedokumendid, tarnijate ja klientide arved), mis on koostatud paberkandjatel ja/või arvutifailidena, registreeritakse kõikide toorainete (pruulimislinnaste (odra- ja/või nisulinnased), jahvatatud või graanuliteks pressitud humala või humalaekstrakti, pruulimisvee, pinnakäärituseks kasutatava pärmi) vahetud tarnijad ja vahetud tööstuslikud ostjad, kes sel viisil on vajaduse korral kindlaks tehtavad. Villimisel võetakse igast partiist või kaubasaadetisest näidised, millel on andmed tootjafirma ning iga müügiühiku partii või kaubasaadetise numbri kohta.

4.5. Tootmismeetod: Toodetakse vastavalt Saksa õllepuhtuse seadusele (Reinheitsgebot) pinnakäärituse puhaskulutuurpärmi kasutamisega.

Kõiki Kölschi-õllesid, ka väikese alkoholisisaldusega ja alkoholivabasid, on alati pruulitud vastavalt Saksa õllepuhtuse seadusele. Vastavalt sellele kasutatakse toorainetena vaid pruulimislinnaseid (odra- ja/või nisulinnased), humalaid, pruulimisvett ja pinnakäärituse pärmi. Tarnijatelt saadakse pruulimislinnaseid ja humalaid, osaliselt ka pruulimisvett (kui tootjal seda endal ei ole), harvemini ka pinnakäärituse puhaskulutuurpärmi, kui geograafilise piirkonna pruulikoda ise ei ole pärmiseeni kunagi aretanud.

Pruulimislinnased ladustatakse vastuvõtmise järel linnasehoidlates. Seejärel jahvatatakse hoidlates säilitatud linnased linnaseveskis. Pärast jahvatamist segatakse linnasejahu veega (mis võib olla pärit ka väljaspool geograafilist piirkonda asuvatest allikatest), et linnaseterades sisalduv tärklis saaks meskimise käigus ensüümide abil laguneda. Pärast meskimist toimuva selitusprotsessi käigus saadakse õllele iseloomulik vürtsikas maitse. Virdele lisatakse humalad ja segu keedetakse. Seejuures tekkivad koagulaadid eraldatakse virdeselitusprotsessi käigus ja tuline virre jahutatakse soojusvaheti abil. Jahutatud virdesse pihustatakse pinnakäärituse pärmi, seejärel segu õhutatakse ja juhitakse kääritustanki. Kääritustangis kääritatakse pinnakäärituse pärmiga pruulimise käigus saadud süsivesikud alkoholiks ja süsinikdioksiidiks. Pinnakäärituse pärm sadestub helvestena ja tõuseb virde pinnale. Saadud toorõlu jahutatakse, lastakse sel valmida ja filtreeritakse. Filtreeritud õlut hoitakse rõhu all olevates tankides ning villitakse ka sellistes ettevõtetes, mis asuvad väljaspool geograafilist piirkonda.

Väikese alkoholisisaldusega ja alkoholivabade Kölschi-õllede puhul vähendatakse läbikäärinud valmis õlle alkoholisisaldust eriti vaakumdestilleerimise, aurustumise või pöördosmoosi teel poolenisti läbilaskva membraani või dialüüsi abil. Kõik need protsessid toimuvad samuti geograafilises piirkonnas.

4.6. Seos piirkonnaga: Kölschi kvaliteet ja maine tugineb Kölni ja selle ümbruskonna nüüdseks tuhande aastase ajaloo ja traditsiooniga õlletootmisele. Sealne pruulikunst ulatub tagasi 9. sajandisse. Esimene autentne teade Kölni ja selle ümbruskonna õllepruulimise kohta on viide Kölni õllepruulimisele Gerresheimi kloostri asutamisdokumendis. 1250. aasta paiku moodustus Kölnis pruulijate tsunft. Kuni 20. sajandi alguseni toodeti vaid pinnakääritusega õlut. Seejärel alanud põhjakääritusega õlle tootmise üha suurenev konkurents oli põhjuseks, miks linnavalitsus ja pruuliamet keelasid ajutiselt põhjakääritusega õlle müügi, et traditsioonilist õlletootmist kaitsta. Kokkuvõttes on Kölschi kui toote edasiarendamine suutnud teha selle õlle konkurentsivõimeliseks ka põhjakääritusega õlledega.

Alates 1994. aasta jaanuarist toodavad väikese alkoholisisaldusega ja alkoholivabasid Kölschi-õllesid üksnes Kölschi-õllede tootjad. Ka väikese alkoholisisaldusega ja alkoholivabad õlled on täisõlled, mille tootmise käigus läbikäärinud valmis Kölschi-õllest eraldatakse hiljem alkohol osaliselt või täielikult, kusjuures kõik muud koostisained jäävad muutmata. Kölschi-õllede maine on kõrge ka väikese alkoholisisaldusega ja alkoholivabade õllede puhul.

4.7. Kontrolliasutus:

Nimi: Landesamt für Natur, Umwelt und Verbraucherschutz Nordrhein-Westfalen Aadress: Leibnitzstraße 10 D-45659 Recklinghausen (Postanschrift: Postfach 101052, D-45610 Recklinghausen) Telefon: (49-201) 15 90 22 33 Faks: (49-201) 79 95 14 46 E-post: christiane.ratsack@lanuv.nrw.de

4.8. Märgistus: Märgistusel on eri pruulikodade Kölschi kaubamärk, millel võib olla viide Kölschile kui kaitstud geograafilisele tähisele („geschützte geographische Angabe”) või „g.g.A.”.

(1) ELT L 93, 31.3.2006, lk 12.